
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/22-02/
Ur.br: 2196-8-01/02-22-01
Bogdanovci, 07. srpnja 2022. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21), predsjednik vijeća Marijan Gelo predlaže ovaj:

Z A P I S N I K

sa 14. sjednice općinskog vijeća koja je održana 07.07.2022. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Gelo Marijan, Andrija Krizmanić, Zvonimir Mudri, Tin Ivić, Mario Pavlović, Boris Grbić, Anamarija Savić Bajac, Dalibor Katić, Mirko Hardi

ODSUTNI VIJEĆNICI: Zvonko Kostelnik

NAZOČNE SLUŽBENE OSOBE:
Maja Župan, Darko Ruskaj, Marijan Marić

GOSTI:  Olesja Raguž, Tomislav Matijašević, Antun Nikolić


Predsjednik općinskog vijeća pozdravio je nazočne, te je predložio nadopunu i izmjenu dnevnog reda, jer nam se u međuvremenu javila Općina Domaljevac-Šamac vezano za potpisivanje povelje prijateljstva, za koju je potrebno da naše vijeće donese oduku i to do 22. srpnja ove godine kada oni obilježavaju Dan općine pa im je plan potpisivanje povelje prijateljstva na taj dan, stoga sukladno navedenom predlaže sljedeći dnevni red:

1. Usvajanje zapisnika s protekle sjednice općinskog vijeća Općine Bogdanovci
2. Sporazum o suradnji i prijateljstvu Općine Bogdanovci i Općine Domaljevac-Šamac (BIH)
3. Prijedlog Odluke o izboru najpovoljnije ponude za izbor najpovoljnije ponude na natječaj za zakup poljoprivrednog zemljišta u vlasništvu RH na području Općine Bogdanovci
4. Različito

Dnevni red usvojen je JEDNOGLASNO.


Točka 1.
Predsjednik općinskog vijeća dao je zapisnik s 13. sjednice Općinskog vijeća na raspravu.
Gosp. Pavlović nema primjedbi na zapisnik, samo želi još jednom naglasiti da vijećnici čuju da je Općina Bogdanovci ostvarila manjak prihoda za 2021. godinu u iznosu od 540.415,50 kn, a manjak iz prijašnjih godina iznosi 1.009.140,29 kn, što čini ukupan manjak 1.540.555,79 kn.
Gosp. Gelo odgovara kako razlog manjka pojašnjen u zapisniku.
Gosp. Katić daje primjedbu na točku 12., da nije gosp. Barun predložio radno vrijeme ugostiteljskim objekata, nego on.
Zapisnik je usvojen JEDNOGLASNO, s primjedbom gosp. Katića.


Gosp. Gelo želi upoznati nazočne kako su na sjednici nazočni gosti gosp. Antun Nikolić, kao član povjerenstva za provedbu natječaja zakupa poljoprivrednog zemljišta, te gosp. Tomislav Matijašević kao ponuditelj koji je zatražio prisustvovanje na sjednici. Gđa. Ožanić, također članica povjerenstva ispričala se zbog nedolaska na sjednicu.

Točka 2.
Na prošloj sjednici vijeća već smo napomenuli želju za bratimljenjem Općine Bogdanovci i Općine Domaljevac-Šamac (BIH). Kako sam na početku sjednice već rekao, zamoljeni smo od Općine Domaljevac-Šamac da donesemo odluku vijeća, odnosno sporazum o suradnji i prijateljstvo dviju općina i to do 22. srpnja ove godine, jer oni tada obilježavaju Dan općine pa im je plan potpisivanje povelje prijateljstva na taj dan, stoga ste na stol dobili prijedlog Sporazuma. Lijepo je da općina ima što više prijateljskih općina, stoga smatram da treba prihvatiti ovaj prijedlog Sporazuma, te isti dajem na raspravu, navodi gosp. Gelo.
S obzirom da nije bilo rasprave, prijedlog Sporazuma o suradnji i prijateljstvu Općine Bogdanovci i Općine Domaljevac-Šamac (BIH) usvojen je JEDNOGLASNO.

Točka 3.
Pred Vama je prijedlog Odluke o izboru najpovoljnije ponude na natječaju za zakup poljoprivrednog zemljišta u vlasništvu Republike Hrvatske na području Općine Bogdanovci, ono što je trajalo 6 mjeseci, evo napokon je pri kraju. U materijalima za sjednicu dobili ste pisanu odluku, a na CD-u su Vam dostavljeni ostali dokumenti (zapisnici, obrazac 1…), te sam Vas isto tako obavijestio da za sva pitanja i nedoumice možete doći u općinu i s pročelnikom provjeriti sve što Vas zanima po pitanju ove točke, zašto je netko odabran ili nije odabran za pojedinu česticu. Isto tako ovdje su svi članovi povjerenstva, osim gđe. Ožanić, pa sva pitanja možete i sada postaviti, navodi gosp. Gelo.
Ja sam siguran da je povjerenstvo radilo korektno, te da je donesena najbolja moguća i objektivna odluka.
Nadalje, na natječaj koji je objavljen 09.12.2021. godine pristiglo je 49 ponuda, od toga su dvije ponudu nevažeće. 
Predsjednik vijeća daje riječ predsjedniku povjerenstva gosp. Ruskaju.
Gosp. Ruskaj navodi kako je cijeli natječaj proveden sukladno Zakonu o poljoprivrednom zemljištu (NN 20/2018), znači po starom Zakonu, novi je izglasan u svibnju ove godine.
Prvo bi pojasnio zašto za tri čestice povjerenstvo nije donijelo odluku o odabiru i to kako slijedi:
· k.č.br. 821/2 u k.o. Svinjarevci, površine 0,4316 ha – zbog greške u pisanju u samom javnom natječaju – trebalo je pisati 821/4, dok je navedena čestica u privatnom vlasništvu
· k.č.br. 1580 u k.o. Bogdanovci, površine 0,3362 ha – zbog razlike u površinama u izvadcima, posjedovnom i vlasničkom listu, čestica je upisana u javnom natječaju na dva mjesta s različitim površinama i to na jednom mjestu u zakupu na 5 godina, a na drugom mjestu s drugom površinom na rok zakupa od 25 godine
· k.č.br. 1100 u k.o. Bogdanovci, površine 1,8163 ha – zbog potrebe parcelacije čestice na kojoj se nalazi svetište i kapelica „Kod gospe“ i spomenik poginulim hrvatskim braniteljima
Postoji i jedna izmjena u prijedlogu Odluke, naime nakon podjele materijala član povjerenstva gosp. Ivić dobio je upit od strane ponuditelja za česticu 148 u k.o. Svinjarevci, kako ista nije dodijeljena nikome, a njega i još nekoliko ponuditelja nitko nije zvao da prihvati navedenu česticu, nakon toga je povjerenstvo provjerilo i utvrdilo da je došlo do propusta, te su u dogovoru putem e-maila i telefona rangirali sve ponuditelje, te donijeli odluku da se navedena čestica dodijeli ponuditelju Božić Marku iz Svinjarevaca.
Što se tiče prijedlog Odluke nemam više što dodati, samo želim reći da je Odlukom obuhvaćena površina od 263,5398 ha o ukupno postignutoj cijeni od 262.533,22 kn, što je cca. 1.000,00 kn po ha.
Također želim reći da se povjerenstvo sastalo 38 puta, da je posao bilo jako kompleksan, jako puno čestica i ponuditelja, te moram napomenuti da smo za sve nedoumice e-mailom kontaktirali Ministarstvo poljoprivrede, te da smo sve radili po njihovim uputama i očitovanjima, navodi gosp. Ruskaj.
Gosp. Gelo daje ovu točku na raspravu.
Gosp. Pavlović navodi da je i sam bio član odbora za poljoprivredu, te da je ono imenovalo povjerenstvo za provedbu natječaja, a sada su članovi tog istog odbora išli na natječaj i dobili zemlju, zanima ga da li je to po Zakonu?
Gosp. Gelo navodi kako odbor za poljoprivredu nije imenovao povjerenstvo, nego je samo dalo prijedlog vijeću, a vijeće je donijelo odluku o imenovanju povjerenstva.
Gosp. Ruskaj pojašnjava da je sve vezano za ovo pitanje pojašnjeno u čl. 31. Zakona o poljoprivrednom zemljištu, a st. 14. konkretno govori o članovima povjerenstva i njihovim obiteljima vezano za prijavu na natječaj. Pojasnit ću konkretno na mom primjeru, ja kao član povjerenstva ne mogu se javiti na natječaj, kao ni član mog OPG-a, međutim moja majka koja ima svoj OPG-e može se javiti na natječaj.

Gosp. Krizmanić postavlja pitanje nije li namjerno na samom konstituiranju vijeća, imenovan odbor za poljoprivredu u tom sastavu, kako bi mogao utjecati na odluke vezane za provedbu natječaja.
Gosp. Gelo navodi kako to nije istina, te da je on osobno zvao gosp. Pavlovića da bude član odbora za poljoprivredu jer smatram da je kompetentan i stručan po tom pitanju, radio je 8 godina kao zamjenik načelnika, bavi se poljoprivredom, svinjogojstvom i mislim da se razumije u ovo područje, međutim on je iz nekih svojih osobnih razloga to odbio.

Gosp. Krizmanića nadalje zanima da li je moguće da se na natječaj za prodaju iz 2011. godine i na ovaj sada natječaj jave iste osobe i da na oba natječaja dobiju zemlju, da li je to po Zakonu?!
Gosp. Gelo odgovara da je 2011. bio drugi zakon i natječaj je bio za prodaju poljoprivrednog zemljišta u vlasništvu RH, a sada se radi o zakupu, te da nema nikakve povezanosti što se tiče Zakona i da se mogu javiti isti ponuditelji na oba natječaja.

Gosp. Krizmanić također navodi kako će sada pojedini poljoprivrednici izgubiti zemlju koju su do sada radili jer im poljoprivreda nije primarna djelatnost, a zemlju rade od mirne reintegracije, priveli su je svrsi i sad će ju izgubiti, a dobit će je recimo netko tko do sada nije podmirivao redovno svoje obveze za poljoprivredno zemljište?!
Gosp. Ruskaj odgovara kako se povjerenstvo držalo Zakona, točnije čl. 36. koji govori da prednost ima dosadašnji zakupac kojem je poljoprivreda primarna djelatnost. Također navodi kako razumije o čemu priča gosp. Krizmanić, međutim Zakon se mora poštivati.
Također i gosp. Gelo odgovara da razumije pitanje gosp. Krizmanića i zašto je isto postavljeno, te ako ćemo subjektivno razmišljati svi bi se složili s Vama, ali mi moramo raditi po Zakonu, prvo povjerenstvo, pa zatim vijeće. Subjektivni možemo biti jedino kada se radi o određivanju prava prvenstva o zemlji koja je u vlasništvu Općine Bogdanovci, a ovdje država tj. Zakon točno definira uvjete i mi od toga ne smijemo odstupati.

Gosp. Pavlovića zanima da li je povjerenstvo zvalo odabrane ponuditelje za vrijeme radnog vremena da uz prisustvo načelnika i predsjednika odbora za poljoprivredu dijele zemlju u načelnikovom uredu?
Gosp. Ruskaj odgovara da smo dio ponuditelja zvali za vrijeme radnog vremena kako bismo ubrzali postupak, ali da su se izjave koje su poljoprivrednici morali potpisati sastavljale isključivo na sjednicama povjerenstva. Nikoga se nije pozivalo iz ureda načelnika, nego iz JUO i službenim mobitelima, koliko se ja sjećam.

Gosp. Pavlović govori kako nije pročitao Zakon i da on postavlja pitanja koja su njemu postavili ponuditelji koji nisu dobili zemlju, da ima pravo pitati, a povjerenstvo i pročelnik kao stručna osoba mora odgovoriti.

Gosp. Katić sugerira da se u tablicu obrasca 1. za ubuduće stavi ime i prezime ponuditelja, a ne brojevi, kako bismo znali o kojem se ponuditelju radi, te postavlja upit što će biti sa česticama za koje nisu dodijeljene nikome?!
Gosp. Ruskaj odgovara kako je povjerenstvo stavilo brojeve baš iz razloga kako ne bismo znali o kojem se ponuditelju radi, da bude što više transparentno. Vezano za čestice koje nisu nikome dodijeljene raspisat će se novi natječaj.

Gosp. Katić postavlja upit kako će dosadašnji zakupci znati da li i kada moraju izaći iz posjeda, na što gosp. Gelo odgovara da će im se uputiti dopisi, a gosp. Ruskaj odgovara da skroz dok se novi zakupoprimatelji ne uvedu u posjed, dosadašnji zakupoprimatelji su i dalje u posjedu. Također navodi kako se sukladno novom Zakonu više ne potpisuje aneks ugovora o produženju zakupa, nego Općina izdaje potvrdu poljoprivrednicima o korištenju poljoprivrednog zemljišta za koje je istekao rok iz ugovora za prijavu potpora.

Gosp. Krizmanić postavlja upit da li su ponuditelji bili obvezni dostaviti popis poljoprivredne mehanizacije kako bi se vidjelo čime raspolažu, na što gosp. Ruskaj odgovara da Zakon, pa tako ni naš natječaj ne nalaže dostavljanje navedenog.

Gosp. Krizmanić postavlja pitanja da li su natječajem obuhvaćene čestice koje se nalaze u ulici M. gupca u Petrovcima?
Gosp. Ruskaj odgovara kako je natječajem obuhvaćena čestica 593, koja se djelomično nalazi u ulici M. Gupca, no obuhvaćen je samo onaj dio čestice koji je u naravi oranica a površine je 6 ha, što je ujedno i pojasnio na videoprojektu.

Gosp. Pavlović navodi kako su samo dva ponuditelja iz Svinjarevaca dobila zemlju i ja time nisam nikako zadovoljan i ne mogu dati podršku ovoj odluci. Imamo toliko poljoprivrednika koji se bave stočarstvom, vrijedni su ljudi, hrvatski branitelji, djeca poginulih hrvatskih branitelja, a nisu dobili ni hektar zemlje, a recimo gosp. Božić ima 82 godine i dobio je zemlju u zakup na 25 godina što nema nikakvog smisla. 
Gosp. Ruskaj ponovo naglašava da se povjerenstvo držalo Zakona, točnije čl. 36. kod odabira najpovoljnijih ponuditelja, a da su branitelji i djeca poginulih branitelja tek u dodatnim kriterijima i to pod točkom E.

Gosp. Pavlović postavlja upit ukoliko se danas ne usvoji odluka o odabiru najpovoljnijeg ponuditelja, da li se može promijeniti u natječaju da maksimum za zakup zemlje može biti 5 ha?
Gosp. Gelo odgovara da se može, međutim mora se mijenjati program raspolaganja, ali onda sve ide sukladno novom Zakonu, te je potrebno ponovo prikupiti sve suglasnosti na Program.

Gosp. Gelo također navodi da ukoliko se usvoji današnja odluka ista ide na usvajanje na županijsku skupštinu, te na suglasnost Ministarstva poljoprivrede, gdje će sve biti detaljno pregledano, kao i prigovore i pritužbe ukoliko ih bude. Nakon toga sva dokumentacija sa prijedlozima Ugovora ide na suglasnst Državnog odvjetništva.

Gosp. Krizmanić govori kako su se kreiranjem politike, koalicija i odbora odabrali ljudi koji sada nisu ovdje, vi kao vlast niste imali niti jedno pitanje vezano za ovu točku, nego jedino mi kao oporba. 
Gosp. Gelo odgovara kako je on osobno nakon što je povjerenstvo donijelo prijedlog odluke komunicirao svaki dan s gosp. Ruskajem i rješavao nedoumice vezane za ovu točku, a gosp. Ivić i gđa. Savić Bajac su članovi povjerenstva i upoznati su svime, te smatram da je opravdano što nismo imali nikakvih pitanja večeras.

Gosp. Pavlovića zanima po kojem se kriteriju odabrao najpovoljniji ponuditelj za k.č.be. 148 u k.o. Svinjarevci? 
Gosp. Ruskaj odgovara sukladno čl. 36. st. E, F i G. Kao najpovoljniji ponuditelj odabran je gosp. Marko Božić, koji je u pratnji sina potpisao izjavu o prihvaćanju.
Gosp. Ruskaj ovim putem izjavljuje kako podnosi neopozivu ostavku na mjesto predsjednika povjerenstva za provedbu natječaja za zakup poljoprivrednog zemljišta u vlasništvu RH na području Općine Bogdanovci.

Kako više nije bilo pitanja niti rasprave, gosp. Gelo daje na glasanje prijedlog Odluke o izboru najpovoljnije ponude za izbor najpovoljnije ponude na natječaj za zakup poljoprivrednog zemljišta u vlasništvu RH na području Općine Bogdanovci koja je izglasana sa 6 glasova ZA i 3 glasa PROTIV.


Točka 4.
RAZLIČITO

Gosp. Gelo ispričao je načelnika, koji ima drugih obaveza, te zamolio vijećnike ukoliko imaju pitanja za načelnika da ih postave.

Gosp. Grbića zanima kad će se postaviti ograda na pravoslavnom groblju u Petrovcima, naime potavljeni su stupovi, a ograda (žica) još uvijek nije, životinje hodaju po spomenicima I uništavaju ih?!
Gosp. Gelo odgovara kako će upit proslijediti načelniku, te će vijećnik biti usmeno obaviješten o navedenom problemu.

Gosp. Pavlović postavlja upit kada će biti raspisan natječaj za rekonstrukciju Doma kulture u Petrovcima? Gosp. Ruskaj odgovara da je načelnik bolje upoznat s tom temom, jedino što on zna da je pristigla jedna ponuda od tvrtke Hidrija Petrovci. 


Završeno u 20:50 sati.

Zapisničar							Predsjednik općinskog vijeća
Maja Župan							Marijan Gelo, dr.vet.med.

